Романэу «Насыпым игъогу» 1офыгъуабэ къэз1этрэ произведениеу  щыт. Адыгэ хэкум илъыгъэ щы1ак1эр шъыпкъагъэ хэлъэу къыгъэлъэгъуагъ тхак1ом. Я 20-рэ илъэсмэ адыгэмэ ящы1эк1агъэр, класс банэу ахэлъыгъэр, лъэбэкъук1эу аш1ыгъэхэр романым къыщигъэлъэгъуагъэх. Роман стилыр К1эращэм нахь къыдэхъугъэу плъытэн  плъэк1ыщт. Романым нахь игъэк1отыгъэу щы1эк1э шъыпкъэу ахэлъыгъэр, ц1ыфхэр зыфэдагъэхэр, проблемэ зэфэшъхьафэу къафыкъок1ыгъэхэр къащигъэлъэгъон ылъэк1ыгъ. Романэу «Щамбуль» К1эрэщэ Тембот 1927-рэ илъэсым щегъэжьагъэу 1оф диш1энэу ригъэжьэгъагъ. Илъэсыбэрэ 1оф диш1агъ ык1и тхылъыр ыухи апэ адыгабзэк1э къыдигъэк1ыгъ. Чылэм социализмэр зэрэщагъэпсырэр, ащ епхыгъэу ц1ыфмэ ящы1ак1э зэблэхъугъэ зэрэхъурэр, анахьэуи бзылъфыгъэм игъогу зэблэхъугъэ зэрэхъурэр-джары игъэк1отыгъэу къыщигъэлъагъорэр. Апэрэ рассказмэ къащигъэнэфэгъэ 1офыгъохэр мы романым нахь игъэк1отыгъэу  къыщызэ1уехых, бгъу пстэухэмк1и къегъэнафэх, нэм къык1егъэуцох. Рассказхэм зы унагъо щыхъурэ-щыш1эрэр къащигъэлъагъозэ, ц1ыфык1эм икъэхъун къинэу хэлъхэр-характерым елъытыгъэми, идеологием елъытыгъэми - тапашъхьэ къырелъхьэмэ, романым хэт ц1ыф пэрытхэу - Биболэт, Дэгъотл1ыкъу, Амдэхъан зик1эщак1охэм чылэм щы1ак1эу дэлъыр щызэпырагъазэ, щы1эк1ак1эр щагъэпсы. Характер-шэн зэфэшъхьафхэр я1эх геройхэм - Т1ыхъуц1ык1у тштэмэ, зыми хэмык1ок1эн шэн и1: чэф, сэмэркъэу ш1ыл, гупсэфыгъо имы1эу нахьыш1ум к1эхъопсызэ  щэ1э; Мыхьамэт - самбыр, мыгузажъоу гупшысэзэ и1офхэр зэш1уехы; к1элак1эу Ахьмэд - шъабэ, гушхо и1, дэхагъэм к1эхъопсы. Класс пыир къызэригъэлъэгъорэ образхэри джащ фэдэу зэтефыгъэхэу, шъхьадж теплъэ гъэнэфагъэрэ шэн гъэнэфагъэрэ ахэлъэу егъэпсых: баижъэу Бахъукъор, бандитэуДархъокъор, тыгъуак1оу Исмахьилэр. Апэрэ романым ипчэгуп1э ригъэуц1орэр адыгэ бзылъфыгъэм ынат1э итхагъэу пэк1эк1ыщтыр ары. Гъогупэ зэфэшъхьафк1э бзылъфыгъищэу: Айщэт, Амдэхъан, Нэфсэт ядуховнэ революцие къек1ух. Роман жанрэм амалыбэ писателым къыреты, истили нахь псыхьагъэу литературэм къыхегъэуцо.